'ANC-kaders' bekommerd oor bedreiging vir staatsveiligheid | Maroela Media
Lede van 'n groep wat na hulself as ANC-kaders verwys en wat vroeër ook 'n sogenaamde omkeerstrategie vir die ANC voorgelê het, sê nou hulle is bekommerd oor die moontlike of selfs werklike bedreiging wat getuienis voor die Zondo-kommissie vir staatsveiligheid inhou.
Die Staatsveiligheidsagentskap (SSA), wat in beheer van Suid-Afrika se spioenasiebedrywighede is, steier nadat die katnes van korrupsie, diefstal, selfverryking en wetteloosheid wat glo jare lank onbeteueld gebotvier het, die afgelope ruk by die Zondo-kommissie van ondersoek aan die groot klok gehang is.
"Ons het met groot kommer kennis geneem hoe staatsgeheime blootgelê is sonder inagneming van ons nasionale veiligheid en soewereiniteit," sê afgetrede genl. Maomela Motau, leier van die groep.
Motau sê onder die bekommerde kaders is verskeie mense met ervaring in kwessies van staatsveiligheid en intelligensie wat hulle kwel oor die "roekeloosheid" waarmee die getuienis oor die SSA hanteer is.
Motau sê hulle steun wel stappe wat gedoen moet word om die waarheid oor korrupsie en wandade aan die lig te bring.
"Ons is egter diep bekommerd dat die oorgretigheid om korrupsie uit te wis die onbedoelde gevolge het om ons land kaal te stroop, soos onlangs by die Zondo-kommissie gebeur het."
Volgens Motau kon die verrigtinge agter geslote deure gehou word.
"Hoewel ons teleurgesteld is, is ons nie noodwendig verras nie, gegewe dat ons land in die algemeen en die ANC in die besonder onder 'n verdiepende leierskapskrisis steier."
Hy sê die land se veiligheid is in die naam van deursigtigheid in die gedrang gebring, terwyl ander maniere om dieselfde doelwit te bereik – die uitroei van korrupsie – om onverklaarbare redes verontagsaam word.
"Ons persoonlike belange en ambisie kan en mag nie toegelaat word om nasionale belang tweede te stel nie."
Hulle weet ou Cyril moet ook hok toe gaan nou probeer hulle keer.
Die waarhede moet deur elke burger gehoor word want daar is geen geheim wat ons kan red uit die gemors nie!
As jy die woord KADER by Google intik dan kry jy diefstal,korrupsie,bedrog en verval in die soekresultate…..
Bekommerd se voet .
ANC must fall!!!!
Mnr Motau,Presidente van die land en leiers van die ANC het dit reeds duidelik gemaak dat die ANC eerste kom en dan SA.Hoeveel lede van ander parte is betrokke by korrupsie,plundery, rampokkery,geldwassery en by nog meer goed wat skelm is.En wat my bang maak, ministers en hoëgere manne word betrek by hierdie dade van selfverryking en die gewone burger lei hunger.